Broj: 711-I-523-M-71/23-02-23

Zagreb, 22. ožujka 2023.

**KREŠIMIR KAŠUBA**

**gradonačelnik Grada Našica**

**Predmet: mišljenje na zahtjev obveznika Krešimira Kašuba, gradonačelnika Grada Našica**

* *daje se*

Povjerenstvo za odlučivanje o sukobu interesa (u daljnjem tekstu: Povjerenstvo) dana 17. ožujka 2023. pod brojem 711-U-3539-M-71/23-01-26 zaprimilo je zahtjev za davanjem mišljenja koji je podnio obveznik Krešimir Kašuba, gradonačelnik Grada Našica.

Obveznik je u zahtjevu za davanjem mišljenja naveo da profesionalno obnaša dužnost gradonačelnika Grada Našica te da je prije stupanja na dužnost gradonačelnika bio zaposlen u trgovačkom društvu Veterinarska stanica Našice d.o.o. kao doktor veterinarske medicine u kojem posjeduje vlasnički udio od 14,57 % te da je stupanjem na dužnost gradonačelnika prenio na drugu osobu zaposlenu u navedenom društvu svoja upravljačka prava, ali je i dalje suvlasnik društva i kao takav sudjeluje u raspodjeli dobiti sukladno suvlasničkom udjelu. Obveznik je dalje napomenuo da Grad Našice nema poslovne odnose s trgovačkim društvom Veterinarska stanica Našice d.o.o. od kada je preuzeo dužnost gradonačelnika Grada Našica. Nastavno na sve navedeno, obveznik je zatražio mišljenje može li u trgovačkom društvu Veterinarska stanica Našice d.o.o. povremeno obavljati poslove doktora veterinarske medicine i za obavljeni posao primiti naknadu uz osobiti naglasak kako se isti poslovi ne bi odnosili na poslove upravljanja poslovnim subjektom i u svezi s tim poslovima te, ako je takvo obavljanje poslova u suprotnosti s odredbama ZSSI-a, postoji li mogućnost volonterskog rada u trgovačkom društvu Veterinarska stanica Našice d.o.o. u svrhu očuvanja i održavanja razine stručnosti doktora veterinarske medicine kao njegovog primarnog obrazovanja i posla kojim se bavio prije stupanja na dužnost gradonačelnika, a koji će uslijediti i nakon prestanka iste dužnosti.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21.) na 2. sjednici održanoj 22. ožujka 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe da obveznik Krešimir Kašuba, gradonačelnik Grada Našica, pored profesionalnog obnašanja dužnosti gradonačelnika Grada Našica, može sukladno odredbi članka 17. stavka 2. ZSSI-a privremeno i povremeno uz naknadu obavljati poslove doktora veterinarske medicine do 10 sati tjedno u trgovačkom društvu Veterinarska stanica Našice d.o.o., u kojem isti ima vlasnički udio od 14,57 %, s obzirom na to da takav opseg i kontinuitet obavljanja navedenih poslova ne predstavlja obavljanje drugih poslova u smislu redovitog i stalnog zanimanja, pri čemu obveznik ne može u istom trgovačkom društvu obavljati poslove upravljanja niti smije davati obavijesti, upute, naloge ili biti u vezi s osobom ili tijelom kojem je prenio svoja upravljačka prava na temelju udjela u kapitalu tog društva tako da utječe na ostvarivanje prava i ispunjavanje obveza koji proizlaze iz članskih prava u istom društvu.

Obveznik opisane poslove može obavljati i na volonterskoj osnovi pri čemu također ne može u istom trgovačkom društvu obavljati poslove upravljanja niti smije davati obavijesti, upute, naloge ili biti u vezi s osobom ili tijelom kojem je prenio svoja upravljačka prava na temelju udjela u kapitalu tog društva tako da utječe na ostvarivanje prava i ispunjavanje obveza koji proizlaze iz članskih prava u istom društvu.

Povjerenstvo posebno napominje da neovisno o načinu na koji bi obveznik obavljao navedene poslove, trgovačko društvo Veterinarska stanica Našice d.o.o. i dalje podliježe zabrani stupanja u poslovni odnos iz članka 20. stavka 1. ZSSI-a.

U svakom slučaju, primitke koje bi obveznik ostvario obavljanjem poslova na privremenoj i povremenoj osnovi, dužan je prijaviti u svojoj imovinskoj kartici sukladno članku 17. stavku 4. ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Krešimiru Kašubi, elektroničkom dostavom
2. Objava na internetskoj stranici Povjerenstva
3. Pismohrana